Document ID: 32009D0409

PADOMES LĒMUMS
(2009. gada 27. aprīlis),
ar ko atbilstīgi Līguma 104. panta 8. punktam konstatē, vai Apvienotā Karaliste, reaģējot uz Padomes 2008. gada 8. jūlija ieteikumu saskaņā ar 104. panta 7. punktu, ir veikusi efektīvus pasākumus
(2009/409/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 104. panta 8. punktu,
ņemot vērā Komisijas ieteikumu,
tā kā:
(1)
Saskaņā ar Līguma 104. pantu dalībvalstīm jāizvairās no pārmērīga valsts budžeta deficīta.
(2)
Saskaņā ar 5. punktu Protokolā par dažiem noteikumiem attiecībā uz Lielbritānijas un Ziemeļīrijas Apvienoto Karalisti Līguma 104. panta 1. punktā paredzētais pienākums novērst pārmērīgu valsts budžeta deficītu neattiecas uz Apvienoto Karalisti, izņemot, ja šī valsts pāriet Ekonomikas un monetārās savienības trešajā līmenī (1). Otrajā Ekonomikas un monetārās savienības līmenī Apvienotai Karalistei saskaņā ar Līguma 116. panta 4. punktu ir jāizvairās no pārmērīga valsts budžeta deficīta.
(3)
Stabilitātes un izaugsmes pakta mērķis ir sakārtotas valsts finanses kā līdzeklis, lai nostiprinātu nosacījumus stabilām cenām un stiprai, stabilai izaugsmei, kas veicina nodarbinātības kāpumu. Stabilitātes un izaugsmes pakts ietver Padomes 1997. gada 7. jūlija Regulu (EK) Nr. 1467/97 par to, kā paātrināt un precizēt pārmērīga budžeta deficīta novēršanas procedūras īstenošanu (2), kas pieņemta, lai veicinātu pārmērīga valsts budžeta deficīta tūlītēju novēršanu.
(4)
Ar Stabilitātes un izaugsmes pakta 2005. gada reformu tika meklētas iespējas uzlabot efektivitāti un ekonomisko pamatojumu, kā arī ilgstoši saglabāt valsts finanšu ilgtspējību. Tā mērķis ir jo īpaši nodrošināt to, ka ekonomiskais un budžeta stāvoklis ir pilnībā ņemts vērā visos pārmērīga budžeta deficīta procedūras posmos. Tādējādi Stabilitātes un izaugsmes pakts kalpo par atbalstu valdības politikai, lai ātrāk atkal sasniegtu stabilu budžeta stāvokli, ņemot vērā situāciju ekonomikā.
(5)
Padome saskaņā ar 104. panta 6. punktu pieņēma Lēmumu 2008/713/EK (3), ka Apvienotajā Karalistē pastāv pārmērīgs budžeta deficīts.
(6)
Saskaņā ar Līguma 104. panta 7. punktu un Regulas (EK) Nr. 1467/97 3. panta 4. punktu Padome 2008. gada 8. jūlijā, pamatojoties uz Komisijas ieteikumu, pieņēma arī ieteikumu (4) Apvienotās Karalistes iestādēm, aicinot tās pēc iespējas drīzāk un vēlākais līdz 2009./2010. finanšu gadam novērst pārmērīgo budžeta deficītu, ticamā un ilgtspējīgā veidā samazinot valsts budžeta deficītu līdz 3 % no IKP. Šajā nolūkā Padome Apvienotās Karalistes iestādēm ieteica 2009./2010. gadā nodrošināt strukturālo uzlabojumu par vismaz 0,5 % no IKP un noteica Apvienotās Karalistes valdībai termiņu līdz 2008. gada 8. janvārim efektīvu pasākumu īstenošanai.
(7)
Novērtējot, kā Apvienotā Karaliste rīkojusies, lai novērstu pārmērīgu budžeta deficītu līdz 2009./2010. gadam atbilstīgi Padomes ieteikumam saskaņā ar 104. panta 7. punktu, izdarāmi šādi secinājumi:
a)
pēc Padomes 2008. gada jūlija ieteikuma saskaņā ar 104. panta 7. punktu Apvienotās Karalistes iestādes paziņoja par deficītu palielinošiem diskrecionāriem papildu pasākumiem. 2008. gada 16. jūlijā valdība paziņoja par to, ka tiek atlikta ar inflāciju saistītā degvielas akcīzes nodokļa paaugstināšana, kas bija paredzēta 2008. gada oktobrī, lēšot, ka šādi neiegūtie ieņēmumi 2008./2009. gadā sasniegs 0,05 % no IKP. 2008. gada septembrī tika ieviesti deficītu palielinoši (0,1 % apmērā no IKP 2009./2010. gadā) papildu pasākumi, tostarp saistīti ar lielākiem izdevumiem mājokļiem;
b)
2008. gada 24. novembrī valdība iesniedza 2008. gada pirmsbudžeta ziņojumu. Lielā mērā tāpēc, ka globālajai finanšu krīzei, kas aizsākās 2007. gada rudenī, bija negaidīti spēcīga negatīva ietekme, pirmsbudžeta ziņojumā bija ievērojami samazinātas vidējā termiņa makroekonomiskās prognozes. Šajā makroekonomiskajā situācijā valdība paziņoja par vēl lielāku fiskālās stingrības diskrecionāru mazināšanu ar mērķi atbalstīt ekonomiku - par aptuveni ½ % no IKP 2008./2009. gadā un par 1,0 % no IKP 2009./2010. gadā. Šajos pasākumos ietilpa standarta PVN likmes pagaidu samazinājums, kas atbilda aptuveni pusei no stimulēšanas pasākumu apjoma, un ieguldījumu izdevumi, kas radīsies agrāk, nekā plānots;
c)
kopumā fiskālās stimulēšanas pasākumi atbilda tiem, kas paredzēti Eiropas Ekonomikas atveseļošanas plānā (EEAP), par ko Eiropadome vienojās 2008. gada 11. decembrī;
d)
makroekonomiskās un fiskālās prognozes Apvienotās Karalistes konverģences programmas 2008. gada atjauninājumā, kuru Komisijai iesniedza 2008. gada 18. decembrī, bija tieši tādas pašas kā 2008. gada pirmsbudžeta ziņojumā, un tajās bija paredzēts, ka budžeta deficīts 2009./2010. gadā turpinās pieaugt un sasniegs 8,2 % no IKP. Galvenais iemesls pārējam prognozētajam valsts finanšu situācijas pasliktinājumam 2009./2010. gadā salīdzinājumā ar iepriekšējo gadu ir divi daļēji savstarpēji saistīti faktori: pirmkārt, IKP vispārēja samazināšanās un, otrkārt, ievērojams nodokļu ieņēmumu kritums no diviem līdz šim nozīmīgiem avotiem, proti, finanšu nozares un mājokļu tirgus. Tomēr aptuveni vienu trešdaļu no programmā prognozētā deficīta pieauguma 2009./2010. gadā rada pieņemtie fiskālās stimulēšanas pasākumi;
e)
konverģences programmas 2008. gada atjauninājumā arī prognozēts, ka valsts parāds 2009./2010. gadā būs aptuveni 60 % no IKP, kas ir ievērojami vairāk nekā Apvienotās Karalistes iestāžu 2008. gada martā prognozētie aptuveni 46 %;
f)
Komisijas dienestu 2009. gada janvāra starpposma prognozē norādīts, ka deficīts 2009./2010. gadā būs 9½ % no IKP, t. i., par 1¼ procentpunktu pārsniedzot konverģences programmā paredzēto, galvenokārt Komisijas dienestu 2009. gada janvāra starpposma prognozē paredzētās ievērojami sliktākās makroekonomiskās situācijas dēļ, paredzot, ka nominālā IKP līmenis būs par aptuveni 5 % mazāks. Turklāt dati par valsts finansēm, kas publicēti pēc Komisijas dienestu 2009. gada janvāra starpposma prognozes, liecina, ka valsts finanšu situācija 2008./2009. gadā varētu būt sliktāka nekā paredzēts.
(8)
Iepriekš minētais ļauj secināt, ka laikā, kad ekonomiskie apstākļi aizvien vairāk pasliktinājušies, Apvienotās Karalistes iestādes kopš 2008. gada jūlija ir īstenojušas budžeta deficītu palielinošus diskrecionārus pasākumus atbilstīgi Eiropas Ekonomikas atveseļošanas plānam (EEAP). Ekonomikas spēcīgā lejupslīde un Apvienotās Karalistes iestāžu pieņemtie stimulēšanas pasākumi ir izraisījuši Apvienotās Karalistes 2009./2010. gadam prognozētās budžeta situācijas ievērojamu pasliktināšanos,
IR PIEŅĒMUSI ŠO LĒMUMU.
1. pants
Apvienotā Karaliste nav veikusi pasākumus, reaģējot uz Padomes 2008. gada 8. jūlija ieteikumu šajā ieteikumā noteiktajā termiņā.
2. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Luksemburgā, 2009. gada 27. aprīlī

Labels: 2
19
18